《挽吕秘书》
宋代·蒲寿宬

玉阶空忆去，破屋古梅旁。
犹讶黯言直，不磨迁史良。
葵心犹白发，槐梦落黄粱。
最后龙门客，恩深涕泗滂。

作者简介：名或作寿晟、寿峸。宋末阿拉伯人。与弟蒲寿庚至泉州贸易。度宗咸淳间，知梅州。益、广二王航海至泉州，时寿庚为泉州守，闭城不纳。寿宬密谕寿庚纳款于元，遂于景炎元年同降元朝。有《心泉学诗稿》。